****

**Pastoralni listić**

**ŽUPA SV. IVANA KRSTITELJA REČICA**

**BR. 661 GOD.XIII. 18.listopada 2020.**

**MISIJSKA NEDJELJA**



***Prvo čitanje****:*   *Iz 45, 1.4-6*

***Drugočitanje****:* *1Sol 1, 1-5b*

***Evanđelje****:  Mt 22, 15-21*

**Zborna molitva:**

Svemogući vječni Bože, daj da ti uvijek budemo odani i tvome Veličanstvu služimo iskrena srca. Po Gospodinu.

**Ulazna pjesma:**


*Zazivam te, Bože, ti ćeš me uslišit: prikloni mi uho i čuj riječi moje.  
Čuvaj me ko zjenicu oka, sakrij me u sjenu krila svojih.*

*(Ps 17, 6.8)*


**Pričesna pjesma:**

*Oko je Gospodnje nad onima koji ga se boje,nad onima koji se uzdaju u milost njegovu,da im od smrti život spasi, da ih nahrani u vrijeme gladi. (Ps 33, 18-19)*

*------------------------------------------------------------------------------------------------------*



Molitva je uzdizanje duše k Bogu. Zato se može moliti na različite načine:   
- ako samo u svojoj nutrini mislima i željama razgovaramo s Bogom - to je nutarnja molitva;   
- ako misli i želje popratimo i riječima - to je usmena molitva;   
- ako pjevamo nabožne pjesme - tko pobožno pjeva, dvostruko moli;   
-ako razmišljamo o istinama naše vjere, pogotovo ako o njima razgovaramo ili neuke poučavamo;   
- najuzvišenija je molitva ako pobožno pratimo svetu misu i sudjelujemo u njoj ili u drugim svetim obredima, zajedno sa svećenikom i ostalim vjernicima.

*U ono vrijeme:*

*Odoše farizeji i održaše vijeće kako da Isusa uhvate u riječi. Pošalju k njemu svoje učenike s herodovcima da ga upitaju: »Učitelju! Znamo da si istinit te po istini putu Božjem učiš i ne mariš tko je tko jer nisi pristran. Reci nam, dakle, što ti se čini: je li dopušteno dati porez caru ili nije?« Znajući njihovu opakost, reče Isus: »Zašto me iskušavate, licemjeri? Pokažite mi pore­zni novac!« Pružiše mu denar. On ih upita: »Čija je ovo slika i natpis?« Odgovore: »Carev.« Kaže im: »Podajte dakle caru carevo, a Bogu Božje.«*

*Riječ Gospodnja.*



Već se pokušalo našega gospodina Isusa Krista namamiti u “političku zamku”, kad su mu farizeji postavili dotično pitanje. Radilo se o tome, je li dopušteno plaćati caru porez. To pitanje nikako nije bilo bezazleno, jer je Palestina bila zaposjednuta od Rimljana. Svaki ponosni pristaša židovskoga naroda morao je osjetiti tuđinsku vlast kao nepravedni teret kojeg bi ako bude moguće i potrebno trebalo silom  odbaciti. I treba li omraženom caru još porez plaćati? Ako bi Isus jednostavno odgovorio “da”, tada bi farizeji imali u rukama argument da se on stavlja na stranu Rimljana protiv vlastitoga naroda. Ako bi naprotiv rekao “ne”, njega bi onda držali za političkog revolucionara. To bi onda bila savršena prigoda da ga rimska okupatorska vlast uhvati i osudi kao buntovnika. Kako će se dakle Isus ponijeti? Svi su napeto iščekivali njegov postupak.

Isus se usprkos zloj namjeri svojih protivnika nije dao iritirati. On im je jasno pokazao volju Božju, i od njih zahtjeva: “Pokažite mi porezni novac!” Oni sami čine to što su Isusu željeli predbaciti: oni plaćaju caru porez. Novac kojeg donose njemu je rimski denar. Na njemu vide sliku cara. Isusov odgovor je jasan: “Podajte dakle caru carevo, a Bogu Božje.”



**„Svi oni bijahu jednodušno postojani u molitvi sa ženama, i Marijom, majkom Isusovom.“**

Uzdignute ruke, otvorene nebu…to je molitva. Otvoreno srce za milost…i to je molitva.

Od početaka je Marija bila ona oko koje se okupljala Crkva. Jer reče veliki papa Pijo XII „Crkva je mistično tijelo Kristovo“. Oko Marije okuplja se to Mistično tijelo Kristovo na molitvu koju upućuje preko njezina Sina Ocu nebeskom.

Marija nije središte vjere, ona je osoba koja nas okuplja, osoba okupljanja. Okupiteljica za Sina.

Od početaka Crkve ima tu važnu ulogu okupljanja. Ona nije božica, božanstvo, ona je žena, majka…

Stajala je uz Isusa kada se rodio, stajala je u mnoštvu onih koji su Isusa slušali, uz one koji su trebali njegovu pomoć (svadba u Kani), stajala je uz križ Sinovljev…

Stajala je uz prestrašene apostole dok su čekali s“snagu odozgor“. Stoji uz okupljeno mnoštvo vjernika i danas.

I ne samo onda, u ona vremena. I danas se Isusovi učenici okupljaju oko Marije u brojnim svetištima diljem naše domovine i diljem svijeta.

**Zdravo, Kraljice**, majko milosrđa,  
živote, slasti i ufanje naše zdravo.  
K tebi vapijemo prognani sinovi Evini.  
K tebi uzdišemo tugujući i plačući  
u ovoj suznoj dolini.  
Svrni, dakle, odvjetnice naša,  
one svoje milostive oči na nas  
te nam poslije ovoga progona pokaži Isusa, blagoslovljeni plod utrobe svoje.  
O blaga, o mila, o slatka Djevice Marijo.

**KRALJICE SVETE KRUNICE, MOLI ZA NAS!**

|  |  |  |
| --- | --- | --- |
| Ponedjeljak,  **Župne obavijesti**  19.listopada | 18,00 | Pavao od Križa  + Jela Mikulić i on.; + Ivan Zlatarić; +Marija, Stjepan, Josip Šafar |
| utorak,  20.listopada | 18,00 | Kornelije  + obitelj Pavla Holjac; + Josip, Bara Slaćanin; + Pavao, Jela Vusak |
| Srijeda,  21.listopada | 18,00 | Uršula  + Janko, Slaven Vine; 0n. Lovre Horvatić; + Obitelj Josipa Mageš; + Ana Horvatić |
| Četvrtak  22.listopada | 18,00 | Ivan Pavao II.  + Slava Novosel |
| Petak,  23.listopada | 18,00 | Ivan Kapistran  + Janko Vukoja; + Marija Fištrović (god) i ob.; + Mijo, Veronika Nejak |
| Subota  24. listopada | 18,00 | Iban Marija Claret  Na jednu nakanu |
| **Nedjelja,**  25 .listopada | 9,00  11,00 | **30. NEDJELJA KROZ GODINU**  **ZAHVALNICA ZA PLODOVE ZEMLJE**  + Marija Jovica; + obitelj Glavač; + Ana Vuzdar; za duše u čistilištu; + Katarina, Josip, Hrvoje Zebić; + Bara, Jaga, Stjepan Lukić; + Marija Blagović  POLDANJICA – PRO POPULO |

Prilikom ulaska u crkvi i za vrijeme mise i pobožnosti maske su obavezne…ne!

Župni pastoralni listić izdaje Župa sv. Ivana Krstitelja Rečica, Rečica 47. 47203 Rečica, tel 047 713 002. Uređuje i odgovara. Lovro Zaplatić župnik. <http://zupa-svik-recica.hr/> mail: [zupa.recica@zg-nadbiskupija.hr](mailto:zupa.recica@zg-nadbiskupija.hr). Izlazi tjedno u 150 primjeraka.

Polako stavljamo i kateheze na naše župne stranice i za ostale vjeroučenike. Ako odete na naše župne stranice i kliknete na PASTORAL otvorit će vam se prozor i za kateheze. Za sada nema još puno, ali tijekom vremena polako ćemo puniti stranicu.

Danas skupljamo dobrovoljne priloge za misionare i za potrebe misija diljem svijeta.

Svoje priloge za potrebe župe možete dati u sakristiji, uredu ili preko banke na: Župa sv. Ivana Krstitelja Rečica.

HR8124000081104962168 s napomenom „za potrebe župe“